## Rješenje o poništavanju transakcije sklopljene na Zagrebačkoj burzi d.d., Zagreb 21. rujna 2005. godine - od transakcije br. 373 do transakcije br. 451, a koje se odnose na trgovanje dionicama oznake

### NN 119/2005 (10.10.2005.), Rješenje o poništavanju transakcije sklopljene na Zagrebačkoj burzi d.d., Zagreb 21. rujna 2005. godine - od transakcije br. 373 do transakcije br. 451, a koje se odnose na trgovanje dionicama oznake

# KOMISIJA ZA VRIJEDNOSNE PAPIRE REPUBLIKE HRVATSKE

**2176**

Temeljem odredaba članka 12. točka 4. i članka
15. stavak 4. točka I. i 3. Zakona o tržištu vrijednosnih papira (»Narodne
novine« br. 84/02), Komisija za vrijednosne papire
Republike Hrvatske, u predmetu poništavanja transakcija sklopljenih na
Zagrebačkoj burzi d.d. Zagreb, na sjednici održanoj dana 26. rujna 2005. godine
donijela je

## RJEŠENJE

1. Poništavaju se transakcije sklopljene na
Zagrebačkoj burzi d.d. Zagreb dana 21. rujna 2005. godine – od transakcije br. 373 do transakcije br. 451, a
koje se odnose na trgovanje dionicama oznake KBZ-R-A izdavatelja Kreditna banka
Zagreb d.d. Zagreb.

2. Poništavaju se transakcije sklopljene na
Zagrebačkoj burzi d.d. Zagreb dana 22. rujna 2005. godine – transakcije br. 569 i 570, a koje se odnose na trgovanje dionicama
oznake KBZ-R-A izdavatelja Kreditna banka Zagreb d.d. Zagreb.

3. Nalaže se Zagrebačkoj burzi d.d. Zagreb da
bez odgode poništi transakcije navedene u točkama 1. i 2. izreke ovog rješenja.

4. Nalaže se Zagrebačkoj burzi d.d. Zagreb da o
učinjenom iz točke 3. ovog rešenja bez odgode obavijesti Komisiju za
vrijednosne papire Republike Hrvatske.

5. Suspendira se primjena odredbe članka 100.
stavak 5. Pravila Središnje depozitarne agencije d.d. Zagreb, radi provedbe
ovog rješenja.

6. Ovo rješenje objavit će se u »Narodnim
novinama«.

```
Obrazloženje
```

```

```

Komisija za vrijednosne papire Republike
Hrvatske (dalje: Komisija) je tijekom redovnog praćenja trgovanja na
Zagrebačkoj burzi d.d. Zagreb (dalje: Burza) dana 21. i 22. rujna 2005. godine
uočila transakcije dionicama izdavatelja Kreditna banka Zagreb d.d. Zagreb
(oznake KBZ-R-A), koje su po cijeni značajno odstupale od prosječ­ne
cijene za te dionice. Kako je u svim spornim transakcijama na strani
prodavatelja bilo ovlašteno društvo CBB-vrijednosnice d.o.o. Varaždin (dalje:
Društvo), Komisija je od Društva zatražila dostavu podataka iz knjige naloga s
konkretnim nalozima temeljem kojih su izvršene predmetne transakcije.

Uvidom u dostavljenu dokumentaciju utvrđeno je
da je društvo Arka d.o.o. Varaždin kao nalogodavac, dana 21. 9. 2005. u 15:59
sati otvorilo nalog br. 2611/2005 za prodaju 44.430
dionica KBZ-R-A po minimalnoj cijeni od 130,00 kn po dionici, a dana 22. 9.
2005. u 15:59 sati otvorilo nalog br. 2621/2005 za
prodaju 101 dionice KBZ-R-A po minimalnoj cijeni od 158,17 kn po dionici.

Iz dostavljenog pregleda realizacije naloga, kao
i pregleda trans­akcija dionicama KBZ-RA na Burzi, utvrđeno je da je nalog br.2611/2005 u cijelosti realiziran dana 21. 9. 2005. po
cijenama od 185,02 kn do 130,00 kn, a nalog br.
2621/2005 u cijelosti realiziran dana 22. 9. 2005. i to 100 dionica po cijeni
od 179,00 kn i 1 dionica po cijeni od 158,17 kn.

Komisija je izvršila uvid i u trgovinske podatke
Burze za dio­ni­cu KBZ-R-A prije spornih transakcija,
te je utvrđeno da se u raz­doblju od 15 dana prije
21. rujna 2005. godine cijena kretala od najniže 155,00 kn (07. 9. 2005.), do
najviše 220,00 kn po dionici (20. 9. 2005.).

Količine i cijene po kojima su realizirane
naprijed navedene trans­akcije dionicama KBZR-A, te vrijeme otvaranja i realizacije
naloga, ukazuju na pokušaj manipulacije cijenom vrijednosnih papira, čime se
narušava povjerenje u trgovinu vrijednosnim papirima, ugrožava funkcioniranje
tržišta kapitala u cjelini, kao i položaj pojedinih sudionika na tržištu
kapitala.

Naime, sukladno odredbi članka 108. stavak 2.
točka 2. Zakona o tržištu vrijednosnih papira (»Narodne novine« br. 84/02, dalje: Zakon), zabranjeno je obavljati
transakcije vrijednosnim papirom radi toga da se smanji cijena tog vrijednosnog
papira i na taj način potaknu drugi ulagatelji na
prodaju istog.

S tim u svezi je odredbom članka 15. stavak 4.
točka 1. Zakona propisano da će Komisija, kada utvrdi nezakonitosti i
nepravilnosti kojima se ugrožava funkcioniranje tržišta kapitala u cjelini, položaj
pojedinih sudionika na tržištu kapitala ili postoji mogućnost nanošenja velike
štete, poništiti transakciju sklopljenu na burzi ako se utvrdi da su jedan ili
više elemenata transakcije pogrešni ili ukazuju na manipulacije cijenom ili
količinom vrijednosnih papira.

Budući da Komisija ocjenjuje da su navedene
transakcije učinje­ne kako bi se time snizila cijena
vrijednosnog papira oznake KBZ-R-A i utjecalo na zaključnu cijenu iste dionice,
nalazimo da su ispunjeni uvjeti iz odredbi članka 15. Zakona, pa je valjalo
riješiti kao u izreci ovog rješenja.

Sukladno odredbama članka 8. Zakona, ovo
rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se protiv istoga može pokrenuti upravni spor podnošenjem tužbe Upravnom sudu
Republike Hrvatske u roku 30 dana od dana primitka ovog rješenja.

Klasa: UP/I-450-08/05-02/152

Urbroj: 567-03/05-1

Zagreb, 26. rujna 2005.

Predsjednik Komisije

**Miljenko** **Fičor**, v. r.

Rješenje, NN 119/2005-2176